Bfn staan saam om kinders te beskerm | Netwerk24
Bfn staan saam om kinders te beskerm
Die kernfokus van Kinderwelsyn Bloemfontein en Childine Free State is die beskerming van kinders teen enige vorm van mishandeling.
Dit word gedoen deur 'n groot verskeidenheid dienste, programme en sentrums in Bloemfontein en oor die Vrystaat heen.
Die algemene jaarvergadering van dié instelling is Donderdag (06/09) in die Bon Hotel Bloemfontein-sentraal aangebied.
Lani Opperman, uittredende voorsitter, het in haar boodskap personeel en betrokkenes bedank vir die klein revolusies wat hulle die afgelope jaar teweeg gebring het.
Sy het gesê om in 'n omgewing te werk waar 'n mens voortdurend in 'n stryd is om kinders te beveilig, raak 'n mens maklik oorweldig en moedeloos omdat die stelsels nie werk nie.
"Hoe kan ek die wêreld transformeer? Om hierdie vraag te beantwoord, sluit ek aan by die nasionale ambassadeur, Dawie (Roodt), wat sê jy kan begin deur jouself lief te hê.
"Ek kompeteer met niemand nie. Ek speel nie die speletjie om beter te wees as enigeen of enigiets nie. Ek probeer net beter wees as die mens wat ek gister was. Môre sal beter wees omdat ek beter gaan wees en die krag het om kinders te beskerm en ons nasie te verbeter. Dit is hoe ek die wêreld nou wil transformeer," sê Opperman.
In haar boodskap het die direkteur, Mariètha Johnson, gesê alles is die moeite werd as jy net een kind se lewe kan verander.
Op die vergadering is aangekondig dat Alec Saayman, voorheen die tesourier, as die nuwe voorsitter van die raad aangestel is.
Childline is 'n 24-uur tolvrye hulplyn vir kinders en hul families wat die slagoffers van geweld is. Dié oproepsentrum ontvang gemiddeld 8 000 tot 10 000 oproepe per jaar.
Met Kinderwelsyn Bloemfontein se verskeie projekte is sowat 4 572 kinders die afgelope jaar in verskillende gebiede bereik met dié instelling se verskillende inisiatiewe.
Die afgelope jaar is 288 kinders tydelik volgens die Kinderwet in veiligheid in die Talitha Cumi- en Elpizo- kinder- en jeugsorgsentrum geplaas.
Die Tshepong Thuthuzela-sorgsentrum vir slagoffers van seksuele mishandeling, verkragting en fisiese mishandeling is verlede jaar ná 'n jaar in onbruik, weer in gebruik geneem.
By dié sentrum by die Nasionale Hospitaal, doen 'n dokter 'n mediese ondersoek en die slagoffer se verklaring word deur 'n amptenaar afgeneem.
Kinderwelsyn Bloemfontein is ook by twee kleuterskole, Heidedal Crèche en Pre-Primêr, en Bloemfontein Crèche en Pre-Primêr, betrokke.